Mi ara yuɣal uḍris seg umaḍal n timawit ɣer umaḍal n tirawit, iḍerru-d yid-s kra n ubeddel ama deg talɣa n uḍris, neɣ deg uɣanib neɣ deg tutlayt. Abeddel-agi, ur iɛedda ara kan akka, yesɛa tiselkamin deg unnar n tsekla taqbaylit. Yewwi-d udem n tatrarit i tsekla yellan yakan d timawit, akken d aɣen, issewseɛ annar n tsekla-agi, banent-d kra n tewsatin tiseklanin timaynutin s tnaktiyin tijdidin deg unnar n tsekla am wungal, tullist, amezgun. Rnu ɣer waya, nulfa-d ula d imeskaren iseklanen yerzan tasekla-agi am umaru, ameskar, imeɣri.